Bank Negara Malaysia

Bank Negara Malaysia (BNM) merupakan bank pusat bagi negara Malaysia. Ia merupakan badan berkanun yang mula beroperasi pada 26 Januari 1959 (sebagai Bank Negara Tanah Melayu). Ibu pejabatnya terletak di Kuala Lumpur, ibu negara Malaysia.

BNM tertakluk kepada Akta Bank Negara Malaysia 2009. Peranan utamanya adalah menggalakkan kestabilan monetari dan kewangan serta menyediakan persekitaran yang kondusif untuk pertumbuhan ekonomi Malaysia.

Sebagai jurubank dan penasihat kepada Kerajaan Malaysia, Bank Negara Malaysia memberikan nasihat berkaitan dengan dasar makroekonomi dan pengurusan hutang negara. Bank Negara Malaysia juga merupakan pihak berkuasa tunggal yang mengeluarkan mata wang negara di samping menguruskan rizab antarabangsa negara.

 Peranan dan Fungsian 
Peranan Bank Negara disokong oleh 39 jabatan/unit di Bank yang merangkumi tujuh bahagian berdasarkan fungsian seperti yang berikut:

 Dasar Ekonomi dan Monetari 
Penyediaan sokongan teknikal dan penyelidikan yang baik terutamanya mengenai isu berkaitan pertumbuhan untuk mempertingkat perumusan dasar monetari dan kredit bagi menggalakkan kestabilan monetari dan memastikan ketersediaan kredit yang mencukupi untuk membiayai pertumbuhan ekonomi.

 Pelaburan dan Operasi 
Menguruskan mudah tunai domestik dan kadar pertukaran bagi memastikan sasaran dasar monetari dapat dicapai selain menguruskan rizab luar negeri bagi melindungi nilai dan mengoptimumkan pulangan rizab. Bank Negara Malaysia juga bertanggungjawab untuk memberikan nasihat dan menyediakan bantuan kepada Kerajaan Malaysia berhubung dengan pengurusan hutang dan dana serta menyumbang kepada pembangunan pasaran kewangan domestik.

 Pengawalan 
Menggalakkan sektor kewangan yang stabil melalui pembangunan institusi dan infrastruktur kewangan yang mampan, kukuh dan mantap secara berperingkat-peringkat dan dengan itu mewujudkan industri kewangan tempatan yang kompetitif yang mempunyai daya tahan untuk menghadapi persekitaran masa hadapan yang berubah-ubah di samping menerajui inisiatif mempertingkat akses kepada pembiayaan. Dasar dan strategi turut dirumuskan dan dilaksanakan ke arah membangunkan dan menjadikan Malaysia sebagai Pusat Kewangan Islam bersepadu yang terunggul serta meningkatkan keupayaan kewangan pengguna.

 Sistem Pembayaran 
Merangka dasar dan strategi bagi menggalakkan sistem penjelasan, penyelesaian dan pembayaran yang diyakini, selamat dan cekap di dalam negara Malaysia.

 Penyeliaan 
Menghasilkan, menambah baik dan melaksanakan rangka kerja pengawasan yang berkesan bagi memastikan keselamatan dan kekukuhan institusi kewangan dan menguatkuasakan amalan yang baik terhadap institusi tersebut.

 Pembangunan Organisasi 
Menerajui fungsi pengurusan strategik, pengurusan prestasi organisasi dan pengurusan program bagi memacu proses penambahbaikan prestasi dan mengukuhkan pembinaan keupayaan Bank Negara Malaysia. Selain itu, menerajui dan memacu inisiatif sumber manusia dan aktiviti strategik lain bagi memastikan keseluruhan rangka kerja Pengurusan Modal Insan dilaksanakan dengan berkesan.

 Komunikasi 
Fungsi komunikasi telah menjadi semakin penting bagi memenuhi tuntutan yang semakin meningkat daripada pelbagai pihak berkepentingan yang menghendaki ketelusan dan penzahiran yang lebih baik.

 Sejarah 
Bank Negara Malaysia ditubuhkan pada 26 Januari 1959 (sebagai bank pusat Central Bank of Malaya atau Bank Negara Tanah Melayu) di bawah Ordinan Bank Pusat Tanah Melayu, 1958.   Dengan penubuhannya, ia perlu memenuhi 5 objektif iaitu:
 Untuk mengeluarkan mata wang, Ringgit Malaysia dan menyimpan rizab menjaga nilai mata wang;
 Untuk bertindak sebagai jurubank dan penasihat kewangan kepada kerajaan;
 Untuk menggalakkan operasi pembayaran negara dan sistem penyelesaian yang boleh dipercayai, cekap dan lancar dan untuk memastikan dasar pembayaran negara dan sistem penyelesaian untuk manfaat Malaysia;
 Untuk mempromosi kestabilan kewangan dan struktur kewangan;
 Untuk mempengaruhi keadaan kredit supaya menguntungkan negara;

Oleh itu, dengan objektif berikut, bank dicipta untuk mengawal ekonomi Malaysia dengan selamat. Matlamat lebih luas bank adalah mempromosikan pertumbuhan ekonomi di Malaysia, tahap pekerjaan yang tinggi, memelihara kestabilan harga dan satu keseimbangan munasabah dalam kedudukan pembayaran antarabangsa negara, membasmi kemiskinan dan penyusunan semula masyarakat.

 Gabenor 

Bank Negara Malaysia diketuai oleh seorang Gabenor yang menjalankan urusan dan hal ehwal bank mengikut dasar yang ditetapkan oleh Lembaga Pengarah. Seksyen 15 (1) Akta Bank Negara Malaysia 2009 memperuntukkan bahawa Gabenor hendaklah dilantik oleh Yang di-Pertuan Agong, dan Timbalan Gabenor oleh Menteri (yang bertanggungjawab terhadap kewangan negara). Sejak penubuhannya pada tahun 1959, Bank Negara Malaysia sudah mempunyai sepuluh orang Gabenor.

 Gabenor  Tahun perkhidmatan Tan Sri W H Wilcock  Januari 1959 - Julai 1962 Tun Ismail Mohd Ali  Julai 1962 - Julai 1980 Tan Sri Abdul Aziz Taha  Julai 1980 - Jun 1985 Tan Sri Dato' Jaffar Hussein  Jun 1985 - Mei 1994 Tan Sri Dato' Ahmad Mohd Don  Mei 1994 - Ogos 1998 Tan Sri Dato' Seri Ali Abul Hassan Sulaiman  September 1998 - April 2000 Tan Sri Dato' Sri Dr. Zeti Akhtar Aziz  Mei 2000 - April 2016 Tan Sri Dato' Sri Muhammad Ibrahim  Mei 2016 - 15 Jun 2018 Tan Sri Datuk Nor Shamsiah Mohd Yunus   1 Julai 2018 -  Jun 2023 Datuk Shaik Abdul Rasheed Abdul Ghaffour   Dari 1 Julai 2023

 Rujukan 

 Pautan luar 



Kategori:Ekonomi Malaysia
Kategori:Kementerian Kewangan Malaysia
Kategori:Bank yang ditubuhkan pada 1959
Kategori:Penubuhan 1959 di Persekutuan Tanah Melayu